**Vjesnik** je bio hrvatski politički dnevni list, koji je izlazio Zagrebu. Uz njega je postojala i izdavačka kuća, sa nizom drugih izdanja, koja je u vrijeme socijalističke Jugoslavije imala je osobito velik značaj.

Prvi broj izašao je 24. lipnja 1940. godine, a list se zvao *Politički vjesnik*. Prilikom tiska je načinjena pravopisna greška, pa je pogrešno stajalo "vijesnik" umjesto "vjesnik". List je, u ilegali, pokrenuo Centralni komitet Komunističke partije Hrvatske. Početkom 1941. godine list dobiva naziv *Vjesnik radnog naroda*.

Početkom II. svjetskog rata izlazi kao mjesečnik, sada nazvan *Vjesnik Hrvatske jedinstvene nacionalno-oslobodilačke fronte*, preselivši u jesen 1941. na Kordun, pa 1942. u zaselak Tomići kraj Drežnice. Zanimljivo je da u zaglavlju lista od kolovoza 1941. stoji parola "Smrt fašizmu - sloboda narodu!" koju prihvaća cijeli oslobodilački pokret. Od 1943. tiska se na Kapeli, ponovno kao tjednik. Redakcija se, shodno tijeku rata, nastavlja seliti, a u siječnju 1945. stiže u Split.

Od 11. svibnja 1945. pod današnjim imenom, *Vjesnik* izlazi kao dnevnik. Tek se tada i službeno u impresumu navodi ime glavnog urednika; bio je to Šerif Šehović. Prve poratne godine *Vjesnika* protječu u službi novoj vlasti. Šezdesetih godina širi se dopisnička mreža, list se sadržajno osvježava, a naklada raste. *Vjesnikova* kuća tada izdaje časopise i revije, od kojih su najpoznatiji bili *Vjesnik u srijedu* (VUS) i *Start*. Pokreće se akcija "Plava vrpca Vjesnika", nagrada za pothvate spašavanja na moru.

Uoči "Hrvatskog proljeća", list dostiže nakladu od preko 100.000 primjeraka. Godine 1990. dolazi u interesnu sferu nove, HDZ-ove vlasti. Kraće vrijeme, 1992. godine, list nosi naziv *Novi vjesnik*.

Za *Vjesnik* je karakteristično da, za razliku od drugih vodećih dnevnih listova u post-komunističkom razdoblju, nije bio privatiziran, te da je sve vrijeme bio u državnom vlasništvu. 

Posljednji tiskani broj izašao je 20. travnja 2012. Nakon toga do 26. travnja 2012 izlazi u elektronskom obliku (e-novine), a zatim samo kao internetski portal Vjesnik.hr. Portal je u lipnju 2012. prestao s radom.

Glavni urednici
---------------

* Mladen Iveković (1940.)
* Josip Gjergja (1941.)
* Šime Balen (1943.)
* Šerif Šehović (1945.)
* Branko Priselac (1946.)
* Josip Kirigin (1946.)
* Branko Škrinjar (1947.-1948.)
* Zvane Črnja
* Franko Franulović
* Živko Vnuk (1950.)
* Frane Barbieri (1951.-1953.)
* Joško Palavršić (1953.-1955.)
* Božidar Novak (1955.-1963.)
* Milan Beslać (1963.-1966.)
* Mirko Peršen (1966.-1968.)
* Josip Vrhovec (1968.-1969.)
* Milovan Baletić (1970.-1971.)
* Drago Auguštin (1972.-1975.)
* Pero Pletikosa (1975.-1983.)
* Davor Šošić (1984.-1986.)
* Uroš Šoškić (1986.-1987.)
* Stevo Maoduš (1987.-1990.)
* Hidajet Biščević (1990.-1992.)
* Radovan Stipetić (1992.-1993.)
* Božidar Petrač (1993.)
* Krešimir Fijačko (1993.-1994.)
* Ante Ivković (1994.- 1996.)
* Nenad Ivanković (1996.-2000.)
* Igor Mandić (2000.)
* Zlatko Herljević (2000.- 2001.)
* Krešimir Fijačko (2001.- 2004.)
* Andrea Latinović (2004.- 2005.)
* Darko Đuretek (2005.- 2010.)
* Bruno Lopandić, (2010.- 2012.)
* Mirela Lilek, glavna urednica portala Vjesnik.hr, (2011.- )

Izvori
------

1. ↑  „Vjesnik d.d.". *Hrvatska enciklopedija* (mrežno izd.). Leksikografski zavod Miroslav Krleža. 2021. Pristupljeno 30. 1. 2023.
2. 1 2  „Narodne novine više neće izdavati Vjesnik". net.hr. 16. 6. 2010. Pristupljeno 30. 1. 2023.
3. ↑  „Danas tiskan zadnji broj Vjesnika, od sutra samo na internetu". *Poltika Plus*. 20. 4. 2012. Arhivirano iz originala na datum 2012-04-29. Pristupljeno 18. VI 2012.

Vanjske poveznice
-----------------

* Feljton povodom 60. godišnjice Vjesnika
* VJESNIK - novina koja je nestala